Súradnice: 48°52′34″S 17°58′39″V﻿ / ﻿48,8760°S 17,9774°V﻿ / 48.8760; 17.9774

**Zlatovský potok** je potok v regióne Stredné Považie, na území mesta Trenčín, jeho mestských častí Zlatovce a Záblatie, a na území obce Kostolná-Záriečie v okrese Trenčín v Trenčianskom kraji. Nachádza sa v geomorfologickom celku Biele Karpaty a v geomorfologickom celku Považské podolie. Ústi do vodného toku Drietomica. Od sútoku zdrojníc po ústie má dĺžku 9,9 km vrátane strednej, zhora zakrytej, kanalizovanej časti toku v intraviláne mesta Trenčín s dĺžkou 2,3 km. Rád toku IV.

Začiatok
--------

Začína sa sútokom dvoch zdrojníc v 343 m n. m. (jedna priteká zo západu a druhá z juhozápadu) na území mesta Trenčín mestskej časti Zlatovce, v severozápadnej oblasti katastrálneho územia Zlatovce, v okrese Trenčín v Trenčianskom kraji, v lesnom extraviláne v lese *Čerešňová*, v regióne Stredné Považie. Západná zdrojnica pramení v 410 m n. m. a juhozápadná zdrojnica v 372 m n. m. obe v lesnom extraviláne. Západná zdrojnica tečie po hranici medzi katastrálnym územím (mestskou časťou Trenčína) Zlatovce a katastrálnym územím *Hanzlíková* (nemá štatút mestskej časti Trenčína).

Opis toku
---------

Od sútoku zdrojníc v 343 m n. m. tečie juhovýchodným smerom cez lesný extravilán po hranici medzi katastrálnym územím Zlatovce a katastrálnym územím *Hanzlíková*, v 296 m n. m. priberá bezmenný ľavostranný prítok a mení smer na juh, postupne sa vracia do juhovýchodného smeru, vyteká z lesného extravilánu a tečie cez poľnohospodársky extravilán, v 213 m n. m. podteká diaľnicu D1 Bratislava-Žilina, vteká do intravilánu Zlatoviec a pokračuje v prekrytom kanáli, v odokrytej rýhe pokračuje v juhozápadnom smere v mestskej časti Záblatie, v 202 m n. m. opúšťa územie mestskej časti Záblatie a vteká na územie obce Kostolná-Záriečie, na území obce Kostolná-Záriečie po krátkom úseku v 201 m n. m. ústi do Drietomice ako jej ľavostranný prítok.

*Zlatovský potok* patrí do okresu Trenčín v Trenčianskom kraji. Nachádza sa v geomorfologickom celku Biele Karpaty v geomorfologických podcelkoch Bošácke bradlá a Súčanská vrchovina a v geomorfologickom celku Považské podolie v geomorfologických podcelkoch Bielokarpatské podhorie a Trenčianska kotlina. Nemá dôležitejšie prítoky.

Pôvod názvu
-----------

Názov vodného toku *Zlatovský potok* má pôvod v názve mestskej časti Trenčína Zlatovce (do 1976 samostatná obec), na území ktorej vodný tok vzniká sútokom zdrojníc a preteká. Z toponyma Zlatovce bolo po rozšírení o formant *-ský*, po systémovej redukcii o hlásky *-ce* a po kombinácii so všeobecným podstatným menom potok s významom *menší prirodzený vodný tok* utvorené dvojčlenné hydronymum atributívneho typu (dvojčlenný determinatívny názov so zhodou) zložené z prídavného mena a z podstatného mena *Zlatovský potok* ako súčasť veľmi početnej skupiny názvov v slovenskej toponymii, najmä hydronymii. Dochované písomné záznamy názvu dnešnej mestskej časti *Zlatovce* sa viažu k roku 1244 v podobe *Zlatouice*, 1245 *Zlathovecz*, 1439 *Zlatowycz*, 1773 *Zlatowcze*. 
Názov vodného toku bol štandardizovaný v roku 1978.
V priestore slovenskej hydronymie vodných tokov hydronymum *Zlatovský potok* je jedinečným hydronymom (august 2022).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  cit. 2022-08-03.
2. ↑  Geografické názvy okresu Trenčín A19. Geografické názvoslovné zoznamy OSN ČSFR. Bratislava: Slovenský úrad geodézie a kartografie, P-395/1991 z 5.8.1991. 122 s. S. 11, 90. ISBN 80-900509-1-3.
3. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-08-03]
4. ↑  Názvy vrchov a dolín Slovenskej socialistickej republiky A 6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 11, 101, 102, 107. 079-902-87 NVA (identifikačný kód tlačoviny z obdobia pred ISBN)
5. ↑  Priebeh Zlatovského potoka v Základnej báze údajov geografického informačného systému ZB GIS. Dostupné on-line na  [cit. 2022-08-03]
6. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 22, 24, 25, 57, 61, 127, 142.
7. ↑  Miroslav Kropilák. *Vlastivedný slovník obcí na Slovensku*. 1. vyd. Bratislava : Veda vydavateľstvo Slovenskej akadémie vied, 1978. 357, 3. diel s. S. 397.
8. ↑  Milan Majtán. *Názvy obcí Slovenskej republiky (Vývin v rokoch 1773-1997)*. 1. vyd. Bratislava : Veda vydavateľstvo Slovenskej akadémie vied, 1998. 600 s. ISBN 80-224-0530-2. S. 303.
9. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy neosídlených geografických objektov, Západoslovenský kraj. Slovenský úrad geodézie a kartografie, č. P-108/1978 z 30.03.1978, Kartografické informácie 10. 122 s. S. 120. Bratislava 1979. 79-904-79 (identifikačný kód tlačoviny z obdobia pred ISBN)

| * z
* d
* u
Vodné toky v povodí **Drietomice** |
| --- |
| *Drietomica* → *Váh* → *Dunaj* |
| Brodský potok (ČR) · Brúsne · **Drietomica** · Holbovský potok · Hrnčarův potok (ČR) · Javorový potok · Krátkovský potok (ČR) · Trstná (ČR) · Zlatovský potok · Žitkovský potok |